CELEX: 32020D1421
Language: hu
Date: 2020-10-01 00:00:00
Title: A Tanács (EU) 2020/1421 határozata (2020. október 1.) a Veszélyes Áruk Nemzetközi Közúti Szállításáról szóló Európai Megállapodás (ADR) mellékleteinek és a Veszélyes Áruk Nemzetközi Belvízi Szállításáról szóló Európai Megállapodáshoz (ADN) csatolt Szabályzatnak a módosításai tekintetében az Európai Unió nevében képviselendő álláspontról

9.10.2020   
               
               
                  HU
               
               
                  Az Európai Unió Hivatalos Lapja
               
               
                  L 329/1
               
            
         A TANÁCS (EU) 2020/1421 HATÁROZATA
         (2020. október 1.)
         a Veszélyes Áruk Nemzetközi Közúti Szállításáról szóló Európai Megállapodás (ADR) mellékleteinek és a Veszélyes Áruk Nemzetközi Belvízi Szállításáról szóló Európai Megállapodáshoz (ADN) csatolt Szabályzatnak a módosításai tekintetében az Európai Unió nevében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 91. cikkére, összefüggésben a 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A Veszélyes Áruk Nemzetközi Közúti Szállításáról szóló Európai Megállapodás (a továbbiakban: ADR) 1968. január 29-én lépett hatályba. A Veszélyes Áruk Nemzetközi Belvízi Szállításáról szóló Európai Megállapodás (a továbbiakban: ADN) 2008. február 28-án lépett hatályba.
                  
               
                     (2)
                  
                  
                     Az Európai Unió nem szerződő fele az ADR-nek vagy az ADN-nek.
                  
               
                     (3)
                  
                  
                     Valamennyi tagállam szerződő fele az ADR-nek, és alkalmazza azt, valamint 13 tagállam szerződő fele az ADN-nek, és alkalmazza azt.
                  
               
                     (4)
                  
                  
                     Az ADR 14. cikke értelmében bármely szerződő fél tehet javaslatot e megállapodás mellékleteinek egy vagy több módosítására. A veszélyes áruk szállításával foglalkozó munkacsoport (WP.15) fogadhat el módosításokat az ADR mellékleteiben. Az ADN 20. cikke értelmében a biztonsági kérdésekkel foglalkozó bizottság és az Adminisztratív Bizottság fogadhat el módosításokat az ADN megállapodáshoz csatolt Szabályzatban.
                  
               
                     (5)
                  
                  
                     A WP.15 és az ADN Adminisztratív Bizottsága által a veszélyes áruk nemzetközi közúti és belvízi szállításával kapcsolatban, a 2018–2020-as kétéves időszakban elfogadott módosításokról 2020. július 1-jén értesítették az ADR és az ADN szerződő feleit.
                  
               
                     (6)
                  
                  
                     Helyénvaló meghatározni az Unió nevében az ADR és az ADN említett módosításai tekintetében képviselendő álláspontot, mivel e jogi aktusok meghatározó módon fogják tudni befolyásolni az uniós jog tartalmát, nevezetesen a 2008/68/EK európai parlamenti és tanácsi irányelvet (1). Ezen irányelv az ADR-re és az ADN-re hivatkozva követelményeket állapít meg a veszélyes áruk közúton, vasúton vagy belvízi úton a tagállamon belül vagy a tagállamok között történő szállítására vonatkozóan. A 2008/68/EK irányelv 4. cikke úgy rendelkezik, hogy a tagállamok és harmadik országok közötti veszélyesáru-szállítás annyiban engedélyezhető, amennyiben megfelel az ADR, a Nemzetközi Vasúti Fuvarozási Egyezmény (COTIF) C. függelékében meghatározott, a Veszélyes Áruk Nemzetközi Vasúti Fuvarozásáról szóló Szabályzat (RID) és az ADN követelményeinek, kivéve, ha az említett irányelv mellékletei másként nem rendelkeznek. Továbbá a 2008/68/EK irányelv 8. cikke szerint a Bizottság felhatalmazást kap arra, hogy az említett irányelv I. mellékletének I.1. szakaszát és III. mellékletének III.1. szakaszát a tudományos és műszaki fejlődéshez hozzáigazítsa, így különösen, hogy figyelembe vegye az ADR, a RID és az ADN módosításait.
                  
               
                     (7)
                  
                  
                     Az elfogadott módosítások műszaki szabványokat vagy egységes műszaki előírásokat érintenek a veszélyes áruk biztonságos és hatékony szállítása biztosításának céljából, figyelembe véve ugyanakkor az ágazat tudományos és műszaki fejlődését, valamint a szállításuk közben veszélyt jelentő új anyagok és árucikkek kifejlesztését. A veszélyes áruk mind Unión belüli, mind az Unió és a szomszédos országok közötti, közúti és belvízi szállításának fejlesztése a közös közlekedéspolitika kulcseleme, és biztosítja az ADR és az ADN szerint veszélyesnek minősülő árukat előállító vagy felhasználó valamennyi iparág megfelelő működését.
                  
               
                     (8)
                  
                  
                     Az ADR mellékletei, illetve az ADN-hez csatolt Szabályzat ezen határozatban foglalt módosításaira vonatkozó műszaki konszenzus létrejött a WP.15 munkacsoportban, illetve az ADN Adminisztratív Bizottságában.
                  
               
                     (9)
                  
                  
                     Az elfogadott módosítások indokoltak és hasznosak, ezért helyénvaló, hogy az Unió támogassa azokat.
                  
               
                     (10)
                  
                  
                     Az Unió álláspontját az Unió azon tagállamainak kell képviselniük – az Unió érdekében együttesen eljárva –, amelyek szerződő felei az ADR-nek és az ADN-nek,
                  
               ELFOGADTA EZT A HATÁROZATOT:
         
            1. cikk
            
               (1)   A veszélyes áruk szállításával foglalkozó munkacsoport (WP.15) által elfogadott, az ADR mellékleteire vonatkozó módosítások és az ADN Adminisztratív Bizottsága által elfogadott, az ADN-hez csatolt Szabályzatra vonatkozó módosítások tekintetében az Európai Unió nevében képviselendő álláspont az, hogy támogatni kell a következő módosításokat:
               
                           a)
                        
                        
                           az ADR A és B mellékletének módosítástervezetei (ECE/TRANS/WP.15/249 sz. referenciadokumentum; C.N.274.2020.TREATIES-XI.B.14 sz. letéteményesi értesítés);
                        
                     
                           b)
                        
                        
                           az ADR A és B mellékletének módosítástervezetei – függelék (ECE/TRANS/WP.15/249/Add.1 sz. referenciadokumentum; C.N.274.2020.TREATIES-XI.B.14 sz. letéteményesi értesítés);
                        
                     
                           c)
                        
                        
                           az ADR A és B mellékletének módosítástervezetei – corrigendum (ECE/TRANS/WP.15/249/Corr.1 sz. referenciadokumentum; C.N.274.2020.TREATIES-XI.B.14 sz. letéteményesi értesítés);
                        
                     
                           d)
                        
                        
                           az ADN-hez csatolt Szabályzat módosítástervezetei (ECE/ADN/54 sz. referenciadokumentum; C.N.273.2020.TREATIES-XI.D.6 sz. letéteményesi értesítés);
                        
                     
                           e)
                        
                        
                           az ADN-hez csatolt Szabályzat módosítástervezetei – corrigendum (ECE/TRANS/WP.15/AC.2/25 sz. referenciadokumentum; C.N.309.2020.TREATIES-XI.D.6 sz. letéteményesi értesítés); és
                        
                     
                           f)
                        
                        
                           az ADN-hez csatolt Szabályzat módosítástervezetei (ECE/ADN/54/Add.1 sz. referenciadokumentum; C.N.367.2020.TREATIES-XI.D.6 sz. letéteményesi értesítés).
                        
                     
            
               (2)   Az (1) bekezdésben említett módosításokat érintő kisebb változtatások a Tanács további határozata nélkül, a 2. cikknek megfelelően elfogadhatók.
            
         
         
            2. cikk
            Az 1. cikkben említett álláspontot az Unió azon tagállamai képviselik – az Unió érdekében együttesen eljárva –, amelyek szerződő felei az ADR-nek és az ADN-nek.
         
         
            3. cikk
            Az ADR mellékletei és az ADN-hez csatolt Szabályzat elfogadott módosításaira való hivatkozást közzé kell tenni az Európai Unió Hivatalos Lapjában, feltüntetve az említett módosítások hatálybalépésének dátumát is.
         
         
            4. cikk
            Ez a határozat az elfogadásának napján lép hatályba.
         
         
            Kelt Brüsszelben, 2020. október 1-jén.
            
               
                  a Tanács részéről
               
               
                  az elnök
               
               M. ROTH
            
         
         
            (1)  Az Európai Parlament és a Tanács 2008/68/EK irányelve (2008. szeptember 24.) a veszélyes áruk szárazföldi szállításáról (HL L 260., 2008.9.30., 13. o.).